ОБРАЗЛОЖЕЊЕ

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 97. став 1. тачка 13) Устава Републике Србије, који прописује да Република Србија уређује и обезбеђује режим и безбедност у свим врстама саобраћаја.

II. РАЗЛОЗИ ЗА ДОНОШЕЊЕ ЗАКОНА

**1. Одређивање проблема које Закон треба да реши**

Законом о безбедности саобраћаја на путевима („Службени гласник РС”, бр. 41/09, 53/10, 101/11, 32/13 − УС, 55/14, 96/15 − др. закон, 9/16 − УС, 24/18, 41/18, 41/18­ – др. закон, 87/18, 23/19, 128/20 ­− др. закон и 76/23, у даљем тексту: Закон) прописано је да возач моторног возила, односно скупа возила, коме је управљање возилом основно занимање, када управља возилом, односно скупом возила категорија C, C1, D, D1, CЕ, C1Е, DЕ или D1Е, за обављање послова професионалног возача мора имати стечену почетну квалификацију, односно периодичну обуку.

Допуном члана 178. Закона и новим чланом 318а Закона би се допринело олакшавању процедуре за стицање сертификата о стручној компетентности, односно практичне обуке и практичног испита, с обзиром да постоји велики притисак транспортне заједнице због недостатка возача.

Наиме, није прописана могућност управљања возилом, односно скупом возила без возачке дозволе за возило оне категорије којим управља, односно није прописана одговорност кандидата-возача током практичне обуке или практичног испита за стицање сертификата о стручној компетентности. Такође би се допринело већој безбедности саобраћаја на путевима током практичне обуке или практичног испита јер би кандидат-возач био одговоран за учињени прекршај прописа о безбедности саобраћаја на путевима па самим тим би био пажљивији и одговорнији током обуке и полагања испита.

Даље, Законом је прописано да је возило технички исправно ако има исправне све прописане уређаје и опрему и ако задовољава све техничке нормативе за возило. Овим предлогом закона предвиђа се могућност да, изузетно, Агенција за безбедност саобраћаја (у даљем тексту: Агенција) изда потврду да возило испуњава услове за вршење техничког прегледа и регистрацију, иако уређаји, склопови и опрема на возилима, нису усаглашени са једнообразним техничким условима у складу са Споразумом о усвајању једнообразних техничких прописа за возила са точковима, опрему и делове који могу бити уграђени и/или коришћени на возилима са точковима и условима за узајамно признавање додељених хомологација на основу ових прописа. Наведена могућност је предвиђена само у ситуацији када је вршење техничког прегледа и регистрација возила неопходна за возила која се користе за потребе реализације капиталних пројеката, пројеката од посебног значаја за Републику Србију, научно-истраживачких пројеката или обављање делатности од општег интереса. Такође, изузеће се односи само за време док траје пројекат обухваћен изузетком, односно док се возило користи за обављање делатности од општег интереса. Министарство у чијем је делокругу реализација пројекта, односно обављање делатности од општег интереса, уз претходно прибављену сагласност Владе, подноси Агенцији захтев за издавање потврде да возило не испуњава све прописане услове. На основу издате потврде се може извршити технички преглед возила и регистрација возила.

Такође, према подацима Агенције за безбедност саобраћаја, број професионалних возача којима квалификациона картица (петогодишњи рок) истиче у 2024. години је 82.303. Имајући у виду наведено, а полазећи од чињенице да је Агенција до сада овластила 33 центра за обуку професионалних возача, удружења превозника сматрају да постоји велики ризик да велики број професионалних возача који су квалификациону картицу возача стекли до 31. децембра 2020. године као и уписали међународни кôд «95» у возачку дозволу до 31. децембра 2020, неће моћи да наставе да обављају послове професионалног возача услед немогућности стицања пет периодичних обука у року од пет година од дана издавања квалификационе картице што је услов за продужење исте. У прилог свему наведеном, не треба заборавити чињеницу да је 2020/2021. година била година СOVID пандемије када овлашћени центри за обуку нису могли одржавати обавезне семинаре унапређења знања. Земље чланице ЕУ су због пандемије својим прописима (Уредба 2020/698 од 25. маја 2020. године и Уредба 2021/267 од 16. фебруара 2021. године) омогућиле професионалним возачима додатни рок за стицање пет периодичних обука у циљу продужења квалификационе картице професионалног возача.

Допуном члана 203. Закона омогућиће се овим професионалним возачима продужетак важења картице и кôда «95» најдуже седам година од датума издавања картице. У пракси, то ће значити да ће возачи који обављају превоз терета и путника на територији Републике Србије моћи да наставе обављање свог посла без издавања нових докумената. Возачи који се баве међународним превозом терета и путника, како би се несметано кретали ван граница Републике Србије, мораће да поднесу захтев за издавање нове возачке дозволе у коју ће бити уписан међународни кôд «95» са роком важења најдуже седам година од датума издавања картице.

Имајући у виду све наведено, а узимајући у обзир недостатак професионалних возача као огроман проблем у транспортној привреди генерално, потребно је изменити Закон на начин како је предложено.

Законом о безбедности саобраћаја на путевима прописана је мера привременог одузимања предмета који је био употребљен за извршење прекршаја према возачу учиниоцу тежег прекршаја из области безбедности јавног саобраћаја, уколико је у последње две године правоснажно осуђиван за теже прекршаје из те области. Иако се полицијском мером привременог одузимања предмета у наведеном случају постиже одређени ефекат на унапређењу безбедности јавног саобраћаја, сматрамо да правни оквир треба допунити, како би се примена мере могла односити и на малолетне возаче. С обзиром да важећи прописи дозвољавају учешће великог броја малолетних лица у саобраћају у својству возача, а да на један мањи број њих постојеће санкције нису биле адекватан одвраћајући фактор, очекујемо да ће мера привременог одузимања возила допринети њиховом привременом удаљењу из саобраћаја. Уједно очекујемо да ће за највећи број ових малолетника само постојање привремене мере бити одговарајућа генерална превенција.

Такође, у најкраћем периоду очекује се постављање нове саобраћајне сигнализације, у складу са Уредбом о одређивању државних путева на којима се мора обављати транзитни саобраћај теретних возила кроз Републику Србију („Транзитни коридорˮ) („Службени гласник РСˮ, број 55/23), сходно чему је неопходна допуна казнених одредаба у члану 331а и 333.

**2. Циљеви који се доношењем закона постижу**

Штите се економски интереси Републике Србије и доприноси се бољој безбедности саобраћаја.

**3. Разматране могућности да се проблем реши и без доношења акта**

Разматрање проблема дефицита професионалних возача планирано је приликом израде новог Закона о безбедности саобраћаја на путевима. Међутим, како је процедура за доношење новог закона дуготрајније природе, измена Закона је једино решење.

**4. Зашто је доношење закона најбољи начин за решавање проблема**

Доношење овог закона је и једино решењеза напред наведене проблеме.

Само изменом Закона може се постићи наведени циљ, јер су Законом утврђени услови за издавање квалификационе картице и кôда «95».

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

У члану 1. Предлога закона, допуњује се члан 178. Закона, како би се олакшала процедура за стицање сертификата о стручној компетентности, односно практичне обуке и практичног испита, с обзиром да постоји велики притисак транспортне заједнице због недостатка возача, а имајући у виду да није прописана могућност управљања возилом, односно скупом возила без возачке дозволе оне категорије којим се управља.

У члану 2. Предлога закона допуњује се члан 203. Закона, будући да, према подацима Агенције за безбедност саобраћаја, број професионалних возача којима квалификациона картица (петогодишњи рок) истиче у 2024. години је 82.303. Наиме, полазећи од чињенице да је Агенција до сада овластила 33 центра за обуку професионалних возача, удружења превозника сматрају да постоји велики ризик да велики број професионалних возача који су квалификациону картицу возача стекли до 31. децембра 2020. године као и уписали међународни кôд «95» у возачку дозволу до 31. децембра 2020, неће моћи да наставе да обављају послове професионалног возача услед немогућности стицања пет периодичних обука у року од пет година од дана издавања квалификационе картице што је услов за продужење исте. У прилог свему наведеном, не треба заборавити чињеницу да је 2020/2021. година била година СOVID пандемије, када овлашћени центри за обуку нису могли одржавати обавезне семинаре унапређења знања. Земље чланице ЕУ су због пандемије својим прописима (Уредба 2020/698 од 25. маја 2020. године и Уредба 2021/267 од 16. фебруара 2021. године) омогућиле професионалним возачима додатни рок за стицање пет периодичних обука у циљу продужења квалификационе картице професионалног возача.

Допуном члана 203. Закона омогућиће се овим професионалним возачима продужетак важења картице и кôда «95» најдуже седам година од датума издавања картице. У пракси, то ће значити да ће возачи који обављају превоз терета и путника на територији Републике Србије моћи да наставе обављање свог посла без издавања нових докумената. Возачи који се баве међународним превозом терета и путника, како би се несметано кретали ван граница Републике Србије, мораће да поднесу захтев за издавање нове возачке дозволе у коју ће бити уписан међународни кôд «95» са роком важења најдуже седам година од датума издавања картице.

У члану 3. Предлога допуњује се члан 246. Закона ставом 10, у складу са допунама члана 249.

У члану 4. Предлога закона мења се, односно допуњује члан 249. Закона у ст. 14, 16, 18. и 19. - предвиђа се могућност да, изузетно, Агенција за безбедност саобраћаја изда потврду да возило испуњава услове за вршење техничког прегледа и регистрацију, иако уређаји, склопови и опрема на возилима, нису усаглашени са једнообразним техничким условима у складу са Споразумом о усвајању једнообразних техничких прописа за возила са точковима, опрему и делове који могу бити уграђени и/или коришћени на возилима са точковима и условима за узајамно признавање додељених хомологација на основу ових прописа. Наведена могућност је предвиђена само у ситуацији када је вршење техничког прегледа и регистрација возила неопходна за возила која се користе за потребе реализације капиталних пројеката, пројеката од посебног значаја за Републику Србију, научно-истраживачких пројеката или обављање делатности од општег интереса. Такође, изузеће се односи само за време док траје пројекат обухваћен изузетком, односно док се возило користи за обављање делатности од општег интереса. Министарство у чијем је делокругу реализација пројекта, односно обављање делатности од општег интереса, уз претходно прибављену сагласност Владе, подноси Агенцији захтев за издавање потврде да возило не испуњава све прописане услове. На основу издате потврде се може извршити технички преглед возила и регистрација возила. Такође, предвиђено је да Агенција води евиденцију о издатим потврдама.

У члану 5. Предлога закона допуњује се члан 295. Закона, којим је прописана мера привременог одузимања предмета који је био употребљен за извршење прекршаја према возачу учиниоцу тежег прекршаја из области безбедности јавног саобраћаја, уколико је у последње две године правоснажно осуђиван за теже прекршаје из те области. Наиме, иако се полицијском мером привременог одузимања предмета у наведеном случају постиже одређени ефекат на унапређењу безбедности јавног саобраћаја, сматрамо да правни оквир треба допунити, како би се примена мере могла односити и на малолетне возаче. С обзиром да важећи прописи дозвољавају учешће великог броја малолетних лица у саобраћају у својству возача, а да на један мањи број њих постојеће санкције нису биле адекватан одвраћајући фактор, очекујемо да ће мера привременог одузимања возила допринети њиховом привременом уклањању из саобраћаја. Уједно, очекујемо да ће за највећи број ових малолетника само постојање привремене мере бити одговарајућа генерална превенција.

У члану 6. Предлога закона, додаје се нови члан 318а. Закона, будући да није прописана одговорност кандидата-возача током практичне обуке или практичног испита за стицање сертификата о стручној компетентности. Такође, овим треба да се допринесе већој безбедности саобраћаја на путевима током практичне обуке или практичног испита јер би кандидат-возач био одговоран за учињени прекршај прописа о безбедности саобраћаја на путевима па самим тим би био пажљивији и одговорнији током обуке и полагања испита.

У чл. 7. и 8. допуњују се чл. 331а и 333. став 1. тачка 78) Предлога закона из разлога што се у најкраћем периоду очекује постављање нове саобраћајне сигнализације, у складу са Уредбом о одређивању државних путева на којима се мора обављати транзитни саобраћај теретних возила кроз Републику Србију („Транзитни коридорˮ) („Службени гласник РСˮ, број 55/23), сходно чему је неопходна допуна ових казнених одредаба.

У члану 9. Предлога закона је завршна одредба.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење Закона о изменама и допунама Закона о безбедности саобраћаја на путевима није потребно обезбедити средства са раздела 15 – Министарство унутрашњих послова, као ни са раздела 22 – Министарство грађевинарства, саобраћаја и инфраструктуре.